
1. Câteva date biografice 


Hans Urs Von Balthasar s-a născut la Lucerna, în 1905. A urmat studiile 
gimnaziale la benedictinii din Engelberg, iar pe cele liceale, la iezuiții din 
Feldkirch. A frecventat universitaţile din Zürich, Viena şi Berlin. La Berlin, 
a urmat un curs de-al lui Romano Guardini (1885-1968) asupra lui Kirkegaard, 
care l-a marcat profund. În 1928, a susţinut teza de doctorat despre Istoria 
problemei escatologice în literatura germană modernă. Teza are 219 pagini 
dense şi pline de conţinut, din care reiese tendința speculativă a autorului: 
descoperirea prezenţei lui Dumnezeu în gândirea umană. 

În 1929, a intrat în Societatea lui Isus. Terminând noviciatul, a studiat trei 
ani filozofia lui Pullach sub conducerea părintelui Erich Przywara (1889-1972), 
celebrul autor al operei Analogia entis (1932). În filozofia fiinţei a sfântului 
Toma a găsit o viziune metafizică a realității foarte convingătoare şi a asumat-o 
în mod definitiv şi plenar, irevocabil. Terminând studiile filozofice, s-a dus la 
Lyon pentru urmarea studiilor teologice. Acolo i-a cunoscut pe J. Danielou 
(1905-1974), Fessard, Bouillard şi, mai ales, pe Henri de Lubac (1896-1991), 
care l-a iniţiat în studiile patristice şi în teologia istoriei. 

Întâlnirea decisivă a vieţii sale a fost, însă, aceea cu Cristos, prin intermediul 
Exerciţiilor spirituale ale sfântului Ignaţiu, pe care le-a tradus în germană 
în 1946. Balthasar a văzut în opera ignațiană structura fundamentală a teo- 
logiei. De la „ad maiorem Dei gloriam” a sfântului Ignaţiu se va inspira teo- 
logia sa sistematică Herrlichkeit (gloria). 

După hirotonirea din 1940, a fost numit capelan al studenţilor Universităţii 
din Basel. Acolo a intrat în contact cu K. Barth (1886-1968), pe care-l va studia 
în profunzime. Tot la Basel a întâlnit-o pe Adriana von Speyr, pe care o conver- 
teşte la catolicism. Adriana avea o spiritualitate înaltă cu multe manifestări 
mistice, inclusiv stigmatele. Conversând cu ea, Balthasar şi-a conturat lent 
viziunea teologică. Adriana von Speyr a avut intuiţii teologice deosebite despre 
Sfânta Treime, despre întrupare, despre cruce şi despre celelalte taine. Aceasta 
l-a inspirat începând de la sfârşitul anilor 1940. „Operele mele sunt toate în 
optica viziunii sale grandioase catolice”, a declarat Balthasar însuşi la tele- 
viziunea italiană. 

În 1952, a publicat Dărâmarea bastioanelor, o operă în care susţine că 
Biserica trebuie să iasă din ghetoul în care se închisese de veacuri, pentru 

a dărâma zidurile artificiale pe care le ridicase intre ea şi lume, între catolici 
şi ceilalți creştini, între religie, cultură şi ştiinţă. Opera nu a fost înțeleasă şi 
a dat naştere la polemici. Pentru aceasta şi pentru alte motive, Balthasar nu a 
fost chemat să lucreze şi să participe la Conciliul al II-lea din Vatican. Cu 
toate acestea, deşi fizic absent de la marea adunare ecumenică, îşi va face 
simțită puternic influența: ideile sale de reformă şi de aggiornamento se 
găsesc în limfa vitală a multor texte conciliare. Conciliul polariza atenţia lui 
Balthasar în fiecare fază a lui. După Conciliu, în fața reformelor hazardate şi 
pripite ale unor preoți, reforme care erau deformațţii evidente, aggiornamentări 
care erau mai degrabă cedări, Balthasar şi-a asumat misiunea de a pune sta- 
vilă acestui val devastator, împiedicând astfel ca intenţiile Conciliului să fie 
răstălmăcite, menţinând intact mesajul lui Cristos. A scris în acest sens: 
Numai iubirea e credibilă (1963) şi Complexul antiroman (1974). 

În 1961, a început tipărirea monumentalei sale sume teologice: Gloria, 
Teodramatica şi 'Teo-Logica. Între timp, după Conciliu, a întreținut legături 
de prietenie cu pr. Luigi Giussani şi mişcarea sa Communione e Liberazione. 
Acestora le-a dedicat Angajarea creştinului în lume (1971). A condus revista 
Communio, întemeiată de el cu scopul de a promova o reflecţie teologică vie 
şi actuală, dar în plină armonie cu tradiţia catolică. În fiecare an, organiza la 
Basel o întâlnire teologică în acest sens. 

În 1984, i-a fost conferit premiul internațional „Paul al VI-lea” pentru teo- 
logie. După reîntoarcerea sa de la ultima reuniune redacțională internaţională 
de la Madrid, care fusese precedată de un simpozion dedicat teologiei sale, i-a 
ajuns vestea numirii de cardinal. Deşi obosit şi bolnav, din ascultare față de 
papa, a acceptat această demnitate. Dar, cu două zile mai înainte de înălțarea 
sa la rangul de cardinal, a închis ochii pentru această lume, la 26 iunie 1988. 
Pentru el, moartea a fost, putem spune, o făptuire a vieţii. Pe biroul său a 
fost găsit manuscrisul pentru darul anual de Crăciun pentru prietenii săi: 
De nu veţi deveni asemenea pruncilor. Acesta era adevăratul său testament 
spiritual. 


2. Trăsăturile de fond ale gândirii sale teologice 


Principiul hermeneutic al teologiei sale este frumosul definit prin glorie, 
iubire şi cruce. Subiectul ei arhitectonic, obiectul său principal şi fundamental 
este Isus Cristos. Orice teologie creştină nu poate fi decât cristocentrică, dar 
aceea a lui Balthasar este în chip deosebit. 

În nimeni altul nu apar mai clar trăsăturile gloriei, iubirii şi crucii. Coerent 
cu conceptul de „glorie” care are o valență kenotică şi cu principiul kataloghiei, 
preamărirea lui Dumnezeu prin smerire, Balthasar vede ca trăsătură domi- 
nantă a lui Cristos nu atât înțelepciunea, nici puterea şi nici chiar iubirea, ci 
ascultarea. Fiul lui Dumnezeu, care s-a făcut trup, se revelează mai ales ca 


CRISTOLOGIA LUI HANS URS VON BALTHASAR 75 


Fiu ascultător, ascultător până la moartea crucii. Ţinta vieţii lui Isus este 
misiunea încredințată de Tatăl, voinţa sa. Natura fiiască a lui Isus şi ascul- 
tarea sa sunt într-o armonie perfectă. Însăşi ființa sa de Fiu unic al Tatălui 
îi determină totala supunere față de voința Tatălui. El primeşte de la Tatăl 
tot ceea este şi face. El este Cel deschis şi orientat ființial spre sânul Tatălui, 
Cel ascultător, Cel care execută voința Tatălui. Această iubire față de voința 
Tatălui îl face om. 

În afara ascultării şi a crucii, în cristologia lui Balthasar întâlnim şi mis- 
terul coborârii sale în infern. Isus devine, din iubire față de Tatăl, o ascultare 
cadaverică. Coborând în împărăția morților, poartă şi celor de acolo, care-l 
aşteptau de veacuri, biruința răscumpărării. 


2.1. Noţiunea supranaturalului 


Hans Urs von Balthasar îşi însuşeşte de la Henri de Lubac, profesorul său 
de teologie, o nouă perspectivă despre supranatural. Acesta e înțeles nu atât 
ca un al doilea plan situat în afara şi deasupra naturii umane, ci ca un dar 
gratuit dumnezeiesc, unit intim cu aceasta în virtutea deschiderii sufletului 
omenesc spre harul dumnezeiesc. 

a) Din punct de vedere etimologic, supranaturalul provine de la cuvântul 
latinesc supra, prepoziție cu acuzativul, însemnând „peste” sau „mai sus”, 
şi natura, firea sau esența: „Supranatural se spune despre ceea ce este în noi 
peste fire, nedatorat, fiind superior nu numai puterilor naturii noastre, dar 
şi oricărei naturi create ori creabile”. Supranaturalul — prin participare — este 
darul dumnezeiesc care nu e datorat nici firii, nici persoanei, şi aceasta nici 
constitutiv, nici consecutiv, nici exigitiv, nici meritoriu. Cu alte cuvinte, 
supranaturalul, ca dar gratuit făcut de Dumnezeu omului, nu e contrar firii, 
ci deasupra ei, depăşind atât firea, cât şi puterile sau facultățile acesteia, tre- 
buinţele' (exigentiae) şi meritele oricărei firi create ori creabile. 

b) Real, supranaturalul este o intervenţie directă a lui Dumnezeu în viața 
noastră, a creaturilor sale. Acesta se împarte în supranatural relativ şi absolut 
sau în sens strict. Cel relativ este darul care depăşeşte numai facultăţile şi 
trebuințele unei naturi, nu a oricărei firi. De exemplu, cunoaşterea infuză e 
supranaturală, relativă pentru om dar nu pentru înger: est supernaturale 
relativum seu secundum quid, spuneau scolasticii. 

La acest supranatural relativ aparține şi praeternaturale, preternaturalul, 
care, deşi este nedatorat, nu depăşeşte, cu toate acestea, limitele perfectibilității 
naturale, dar perfecționează o oarecare făptură în specia ei. Aşa este nemurirea 
trupească dăruită lui Adam”: în sine, in se, este ceva natural, întrucât este 


! Adică toate ajutoarele necesare la exercitarea firească a facultăţilor (de ex: concursul divin). 
? Şi celelalte daruri preternaturale ca: imunitatea de concupiscență, de ignoranță şi de durere. 

continuarea vieții naturale, şi, de aceea, îl perfecționa în ordinea lui, dar, din 
punct de vedere al subiectului căruia i se oferea, era supranaturală, deoarece 
nemurirea nu era datorată nicidecum unei făpturi coruptibile. 

Supranaturalul strict, propriu-zis sau absolut este realitatea care depăşeşte 
exigenţele (trebuințele) şi puterile oricărei naturi create şi creabile. Supranatu- 
ralul în sens strict sau absolut se împarte, la rândul său, în supranaturalul 
substanţial, ontic — quoad substantiam —, şi cel modal — quoad modum - care 
se referă la modul cum lucrează. 

Cel dintâi este intrinsec şi entitativ sau ontic supranatural. Aceste supranatu- 
rale absolute sunt: 1) unirea ipostatică a naturii umane şi a naturii divine cu 
Persoana Cuvântului lui Dumnezeu în Cristos; 2) harul, fie habitual, fie actual; 
3) vederea beatifică. Unirea ipostatică este unirea unică — singularis et mira- 
bilis — şi minunată a naturii divine şi a naturii umane în unica Persoană a 
Cuvântului, din care rezultă Isus Cristos. Harul habitual sau sfinţitor (status 
gratiae) este o stare, o calitate vie supranaturală, care pătrunde (inhaeret) 
permanent şi intrinsec sufletul, prin care devenim părtaşi ai naturii divine 
şi, în consecință, apți de actul divin al viziunii beatifice. Harul actual este un 
ajutor supranatural trecător, prin care Dumnezeu iluminează mintea şi ajută 
voința pentru a alege acte supranaturale. Harul habitual, ca participare a 
naturii divine, a darului Duhului Sfânt, este strict şi absolut supranatural; 
acelaşi lucru trebuie să-l spunem şi despre harul actual care este orânduit spre 
păstrarea şi intensificarea harului habitual sau sfințitor”. 

Cel de-al doilea supranatural absolut este cel care e produs in mod suprana- 
tural, referindu-se la modul cum este realizat. De exemplu, învierea morților, 
transsubstanțierea Euharistiei etc. 

De noțiunea supranaturalului este strâns legată ordinea supranaturală, 
deosebită de ordinea naturală. Ordinea naturală este buna orânduire, regle- 
mentare sau întocmire a mijloacelor naturale pentru ajungerea unui scop 
natural. Referită la om, ordinea naturală include: 1) scopul, care este posesia 
lui Dumnezeu cunoscut nu prin vederea intuitivă, ci numai prin modul dis- 
cursiv al raţiunii; 2) agentul principal este Dumnezeu, autorul naturii, care 
ne determină să săvârşim acte naturale; agentul secundar este natura umană 
împreună cu facultăţile şi puterile ei proprii; 3) mijloacele obiective sunt 
lucrurile create, întrucât sunt cunoscute de rațiune; mijloacele subiective, 
în schimb, sunt facultăţile şi funcțiile lor, care lucrează sub influxul (înrâu- 
rirea) concursului natural al lui Dumnezeu; 4) legea este legea naturală 
întipărită în toate inimile, cu consecințele care provin din ea; împlinirea 
legii naturale oferă dreptul la răsplata naturală. 

Ordinea supranaturală este buna orânduire sau reglementare a mijloacelor 
esenţial supranaturale pentru atingerea unui scop esenţial supranatural. 


3 Catehismul Bisericii Catolice (CBC), ARCB, Bucureşti 1993, nr. 1996-2005. 

Referită la om, include: 1) scopul, care este cunoaşterea lui Dumnezeu, dar 
nu cunoaşterea imperfectă şi discursivă, ci perfectă, intuitiva vedere, față 
către față, a lui Dumnezeu şi iubirea lui Dumnezeu de acelaşi gen, deoarece 
iubirea urmează cunoaşterii; 2) agentul principal, care este Dumnezeu, autorul 
harului şi al gloriei; agentul secundar, care este natura înălțată la un nou 
mod de a fi, la un nivel superior de a lucra prin harul sfințitor, virtuțile infuze 
şi darurile Duhului Sfânt; 3) mijloacele obiective, care sunt revelația dumne- 
zeiască transmisă de Biserică, sacramentele ca acte ale Domnului şi ale Bise- 
ricii şi alte mijloace externe necesare pentru mântuire; mijloacele subiective, 
care sunt lumina interioară a credinţei şi practica sau exercițiul virtuților 
supranaturale sub înrâurirea concursului supranatural al lui Dumnezeu, 
sau a harului actual; 4) în sfârşit, legea, care nu este doar ansamblul legilor 
naturale, ci şi ansamblul poruncilor pozitive, pe care Dumnezeu le-a adăugat 
legilor naturale, ca să putem ajunge la scopul nostru supranatural. 

Aşadar, supranaturalul, fiind darul gratuit al Dumnezeului celui viu, o 
intervenţie a sa în viața creaturilor raționale (oameni sau îngeri), nu poate 
fi conceput doar ca o simplă natură superioară, ori ca un nou nivel suprapus 
celuilalt. Ca termen teologic, supranaturalul a fost introdus în limbajul 
nostru teologic oficial doar în 1567, de papa Pius al V-lea. 

În concluzie, harul nu este o nouă natură superioară adăugată firii noastre, 
asemenea unui ecuson care ar avea întipărit pe el chipul lui Cristos, ci infuzia 
în propria noastră natură a unei vieți noi nedatorate, care nu ne aparține ca 
proprie şi, de aceea, nu poate aparține decât naturii divine. Tocmai aceasta 
voieşte să spună teologia tomistă atunci când învaţă că harul este ca un 
accident supranatural creat, prezent în natura noastră, astfel încât o face aptă, 
părtaşă la viața sa dumnezeiască. Harul este prezenţa iubirii creatoare a lui 
Dumnezeu în însăşi natura sau ființa omului, care îl reînnoieşte în tainițele 
inimii sale. Dumnezeu creează în om ceea ce iubeşte. Iubirea creatoare a lui 
Dumnezeu are un efect creat în noi, cauzează o schimbare, o reînnoire radicală 
în ființa noastră. Sufletul nostru, ce are o înrâurire profundă asupra trupului 
pe care-l însuflețeşte, primeşte o participare la natura divină, primeşte un nou 
mod de a fi şi de a lucra supranatural, antrenând astfel şi trupul la participarea 
noii vieți din el. 

Sfântul Toma este nespus de clar şi din acest punct de vedere, când spune: 
Gratia dicitur creari ex eo quod homines secundum ipsam creantur, idest in 
novo esse constituuntur ex nihilo, idest non ex meritis’. Nu este vorba să fie 
creat harul ca un oarecare lucru, ci, dimpotrivă, are loc o transformare ontică, 
totală, în ființa omului care-l primeşte în mod gratuit, nedatorat, de la 


+ Cf. H. DE LUBAC, Le mystère du Surnaturel, Paris 1956; trad. it., I]! mistero del sopranaturale, 
Il Mulino, Bologna 1996. 
5 TOMA DE AQUINO, Summa theologiae, I-Il-ae, q. 112, a. 1; I, q. 43, a. 3. 

Dumnezeu. Harul este, aşadar, creator, nu creat. De aici reiese gratuitatea 
radicală a oricărui har supranatural în sens propriu: nici o natură creată sau 
creabilă nu-l poate revendica. 

În al doilea rând, reiese şi conveniența lui cu natura creată umană, sau, 
în sens mai general, cu natura spirituală creată. Orice ființă spirituală, fiind 
creată de Dumnezeu după chipul şi asemănarea sa, este capax Dei, aptă de 
supranatural, fiind constitutiv orientată şi deschisă spre Dumnezeu, spre 
transcendent. Această preadaptare naturală a oricărei creaturi spirituale la 
viața supranaturală explică de ce aceasta, fiind oferită ca o reală posibilitate 
actuală naturii umane, omul nu o poate refuza fără să dezechilibreze ireme- 
diabil propria sa natură, punându-se în contradicţie cu voința sa cea mai 
profundă, cu orientarea sau dorul tainic constitutiv. De aici provin rănirea 
naturii şi pierderea darurilor supranaturale (harul) şi a celor preternaturale 
(imunitatea de concupiscență, de ignoranță, de durere şi de moarte). 

c) Această perspectivă teologică este de un echilibru esenţial şi nespus de 
delicat. Ea a fost amenințată de erori ca, de exemplu, acelea a lui Michel de 
Bay (Baius, 1513-1589). Acest teolog catolic din Louvain învăţa că natura 
omului este atât de slabă, încât nici n-ar putea subzista fără să fie înălțată la 
starea supranaturală. Pentru el, harul era, de aceea, „necesar”, şi nu gratuit 
în starea originară. După el, creatura rațională nu poate ajunge cu puterile 
proprii la scopul său. Pentru el, ceea ce Dumnezeu îi dă omului nu este un 
favor, un dar gratuit, ci ceva natural, fără îndoială, nu constitutiv, ci „exigitiv”. 
Adam, după Baius, a primit îndată, în momentul creaţiei, Duhul Sfânt. Acest 
dar, însă, nu era propriu-zis gratuit (nedatorat), ci ceva natural, deoarece nu 
era un bun mai bun, ci ceva care, dacă ar fi lipsit, ar fi constituit un rău real, 
un rău „împotriva naturii”. Duhul Sfânt, după el, ar fi aparţinut la „integri- 
tatea naturală” a omului. 

O eroare asemănătoare a comis-o şi Pelagiu (cca. 354-427), călugăr catolic 
din Anglia. Sosind la Roma către 400, învăţa, urmându-l pe Teodor din Mop- 
suestia, că nu există un păcat originar care să fie transmis de Adam urmaşilor 
săi. Pentru ca cineva să se mântuiască, n-are nevoie de un har special, ci numai 
de bunăvoință şi fapte bune. Harul lui Dumnezeu nu ne este dăruit în mod 
gratuit, ci este dat conform meritelor noastre. E] neagă atât necesitatea, cât 
şi eficacitatea harului divin. El apără „integritatea naturii umane” şi neagă 
orice transmitere a păcatului originar şi orice alterare a posibilităţilor înnăscute 
ale naturii umane. 


2.2. Frumosul supranatural 


2.2.1. Noţiunea fundamentală 


În gândirea sa teologică, Balthasar a fost influenţat nu numai de filozofia 
fiinţei a sfântului Toma şi de perspectiva supranaturalului a lui De Lubac, 

ci şi de analogia ființei a lui Erich Przywara (1889-1972), căreia i-a adăugat 
categoria frumosului transcendental şi gloria kataloghiei sau preamărirea lui 
Dumnezeu prin smerire sau „pogorământ”. Trăsăturile care caracterizează 
gândirea sa teologică sunt marcate, mai ales, de conceptul transcendental al 
frumosului ca principiu hermeneutic al Revelaţiei. Din acest principiu a dedus 
estetica sa teologică. Principiul hermeneutic al teologiei sale fiind frumosul, 
definit prin glorie, iubire şi cruce, ne obligă să clarificăm aceste noţiuni filo- 
zofice legate de transcendentale. 

Transcendentalul, etimologic, provine de la trans şi ascedens, ceea ce în- 
seamnă un urcuş spre ceva superior, o înălțare ființială spre împlinire. Proprie- 
tățile transcendentale, estența (res), ființa, unul, adevărul, binele, ceva-ul şi 
adevărul sunt atribute sau însuşiri care revin oricărui fiind (sunt atributa 
seu respectus qui omni enti vere conveniunt). Aşadar, transcendentalele 
nu sunt calități deosebite de ființă, nici idei abstracte concepute de minte, ci 
însuşiri reale care revin ființei ca atare: ens, res, unum, aliquid, verum et bonum 
redate prin: (reubav, termen memnotehnic). 

Ființa- ens- în ea însăşi, pozitiv, este fiindul;, dacă semnifică estența, este 
res, realitatea; negativ, adică din punct de vedere al neîmpărțirii, este unul; 
ființa în raport cu altul, considerată din punct de vedere al distincţiei, este 
ceva- aliquid, raportată la mintea care o cunoaşte, e adevărată — verum — ade- 
vărul, raportată la voința care o iubeşte, este bună sau binele — bonum. 

Din aceste însuşiri universale provin sau decurg alte transcendentale, urmân- 
du-le îndeaproape, în ele avându-şi fundamentul. Acestea sunt ordinea — ordo, 
care provine din unitate; frumosul — pulchrum, care provine şi presupune 
adevărul, şi perfecțiunea — perfectio, care provine din bine, presupune bună- 
tatea. 

Frumosul, ca proprietate universală a ființei, a fost definit ca realitate 
care, fiind văzută, încântă, delectează. Scolasticii spuneau: pulchra dicuntur 
ea quae visa sunt placent. Aşadar, un lucru este frumos când, văzut, place, 
deoarece experierea lui delectează. Elementele care constituie obiectiv frumosul 
sunt trei: integritatea lucrului sau a obiectului; proporția sau armonia părţilor 
sale, ordinea care există între ele şi claritatea, luminozitatea sau strălucirea 
obiectului văzut. Unind aceste elemente, integritatea, ordinea şi claritatea 
strălucitoare, am putea defini frumosul astfel: clara perfectio rei quatenus 
visa placet (clara perfecţiune a lucrului, întrucât, văzut îl delectează sau 
încântă pe cunoscător). Frumuseţea ar fi fără efect, inutilă şi moartă, dacă 
claritatea şi strălucirea nu ar însufleți-o. De aceea, în suprema frumusețe 
a Dumnezeului nostru, noi recunoaştem unitatea estenţei în distincţia Persoa- 
nelor, cu o infinită claritate sau strălucire, unită cu convenienţa incomprehen- 
sibilă a tuturor perfecțiunilor acţiunilor (lucrărilor), unite şi armonizate în 


€ TOMA DE AQUINO, Summa theologiae, I, q. 5, a. 4 ad 1-um; II-Il-ae, q. 27, a. 1 ad 2-um. 

unica şi simpla perfecțiune a actului pur divin, care este Dumnezeu însuşi, 
imutabil şi invariabil”. Facultatea estetică, aceea care percepe frumosul, in- 
clude: auzul, văzul, imaginaţia şi mintea. 


2.2.2. Cosmoviziunea „catolică” 


Voind, aşadar să ofere o viziune într-adevăr „catolică” despre manifestările 
lui Dumnezeu omenirii, Balthasar a început cu „frumosul”, deoarece strălu- 
cirea, luminozitatea ființei este primul lucru pe care îl vede un copil sau 
omul simplu. Transformând acest concept în teologie — estetica —, primul lucru 
pe care l-a văzut a fost strălucirea lui Dumnezeu în Cristos: manifestarea 
divină a Cuvântului care este cu totul deosebită de toate creaturile din lume 
şi de toate cele umane. 

Acestui prim act de percepţie vizuală îi urmează actul de admirație şi de 
adoraţie intelectuală, adorația dominând tot restul. Liniile gândirii sale cristo- 
logice se găsesc deja în Evanghelii. La sfârşitul Evangheliei după Matei 
(28,17), la apariţia lui Cristos înviat, „discipolii, văzându-l pe Domnul, i s-au 
închinat, ei, care se îndoiseră”. Apostolii îl adoră deoarece îi recunosc dumne- 
zeirea „pe muntele unde au mers după cum le poruncise lor Isus” (Mt 28,16). 
Muntele este locul revelaţiei, al manifestării Salvatorului. Îndoiala despre 
care se vorbeşte este învinsă de puterea lucrătoare a cuvântului Celui Înviat. 
Isus se revelează în cuvântul său ca Acela care a fost constituit cu putere, în 
autoritate, ceea ce îl face să vorbească cu autoritate: „Şi, apropiindu-se Isus, 
le-a vorbit lor, zicând: «Mi s-a dat toată puterea, în cer şi pe pământ. Drept 
aceea, mergeţi, învățați toate neamurile, botezându-le în numele Tatălui 
şi al Fiului şi al Sfântului Duh, învățându-le să păzească toate câte v-am 
poruncit vouă, şi iată, eu sunt cu voi în toate zilele, până la sfârşitul lumii. 
Amin»” (Mt 28,18-20). 

În starea sa de glorificat, în starea puterii în care fusese constituit ca om 
de Tatăl, Isus va fi prezent în lume pe toată durata ei, şi în Biserică până la 
sfârşitul veacurilor. În virtutea acestei puteri în care a fost constituit prin 
învierea din morţi, Cel Înviat depăşeşte distanțele, timpul şi spațiul, apro- 
piindu-se astfel de noi, ca să fim mereu contemporanii săi. 

Întrucât Isus a fost constituit Domn al cerului şi al pământului, poate con- 
feri discipolilor o misiune universală, care la Balthasar reprezintă al doilea 
moment al gândirii sale teologice, dramatica — ortopraxia — vieţii lor. În vir- 
tutea ei, apostolii vor introduce toate popoarele „în starea de discipoli”, învă- 
ţându-le şi transmițându-le evanghelia. Această vestire a evangheliei, tradusă 
în limbaj uman, este a treia parte a gândirii teologice a lui Balthasar — logica. 


7 FRANCISC DE SALES, Traité de l’ Amour de Dieu, 1. I, c. 1 şi 1. 2, c. 2, în Oeuvres, Gallimard, 
Bruges 1969, 354-355 şi 412-413. 

2.2.3. Momentul filozofic 


Filozofia însăşi este văzută de Balthasar ca o cale providențială spre întâm- 
pinarea conştientă a Domnului, spre întâlnirea cu el prin Revelaţie. Balthasar 
nu face filozofie împotriva Revelaţiei ori a mântuirii, nici retorică împotriva 
sufletului. Asemenea părinților Bisericii şi a scolasticilor, el nu elaborează un 
sistem filozofic de sine stătător, ci dezvoltă reflecția sa filozofică în interiorul 
teologiei, potrivit exigențelor acelui principiu anselmian: fides quaerens inte- 
lectum. 

Balthasar nu neagă niciodată importanţa capitală pe care o are filozofia 
fie în ea însăşi, fie pentru teologie. El declară clar: „Cunoştinţele teologice 
despre slava, bunătatea, adevărul lui Dumnezeu presupun, desigur, o struc- 
tură nu numai gnoseologică, ci şi ontologică despre ființa lumii”; „Fără filo- 
zofie nu există nici o teologie”. Înaintea lui, Pius al XI-lea spunea: Unde 
sequitur ex inscio imperitoque philosopho fieri numquam doctum theologum 
posse: (Dintr-un filozof ignorant şi neştiutor niciodată nu va ieşi un teolog 
învăţat)”. Numai că, punând totul sub lumina lui Dumnezeu şi în interiorul 
orizontului istoriei mântuirii, lui Balthasar îi este imposibil să conceapă o 
filozofie care să se abțină complet de la conținuturile Revelaţiei. Deschiderea 
transcendentală constitutivă a minţii omului, „a chipului său”, îl orientează 
existențial spre Dumnezeul Revelaţiei. Filozofia, aşadar, nu poate să nu aibă 
referințe teologice, deoarece existențialul supranatural este înrădăcinat în 
cele mai intime ascunzişuri ale ființei umane, pentru a le fermenta asemenea 
aluatului, pentru a le străbate asemenea unui circuit omniprezent, asemenea 
unei arome. Ființa umană este dotată cu acest organ spiritual al transcen- 
denţei. De aceea, este nu numai imposibil, dar ar fi o nebunie să voieşti a ex- 
clude cu orice mijloc această aromă a adevărului supranatural din cercetarea 
filozofică. Supranaturalul este impregnat în natura creată, pentru ca aceasta 
să poată fi reconstituită în starea de la origini”. 

Asumând ca primă apropiere de ființă şi de Cuvântul lui Dumnezeu fru- 
mosul, Balthasar, urmându-l din acest punct de vedere pe Romano Guardini 
(1885-1968), foloseşte metoda fenomenală, deosebindu-se astfel de Karl 
Rahner, care foloseşte din plin metoda transcendentală. El priveşte nu atât 
fiinţa, cât, mai ales, figura — die Gestalt -a lui Cristos. Acest „chip” este atât de 
frumos, încât oricât de mult şi din orice parte l-ai privi, vei descoperi necontenit 
ceva nou, deşi vei vedea mereu aceeaşi Persoană. Ceea ce apare este ceea ce con- 
stituie adevărul în sine. Autoprezentarea ființei ca „frumos” — pulchrum — e 
ceea ce ne permite să vedem actualizată identitatea fenomenului şi a realității 
în sine. Cu alte cuvinte, ceea ce „apare” este însăşi realitatea în sine — res —, aşa 


8 Pius AL XI-LEA, Scrisoarea apostolică Unigenitus Dei Filius (1924). 
° Cf. H.U. voN BALTHASAR, Teologica, |. Adevăr în lume, 17; VASILE CEL MARE, Regulae fusius 
tractatae, Resp. 2,1: PG 31, 908-910; IDEM, De Spiritu Sancto, 18, 47: SChr 1'7-bis, 413-415. 

cum se prezintă subiectului. Ceea ce apare „fenomenologic” — figura sau chipul 
lui Cristos — este ceea ce Cristos e ontic. Cu alte cuvinte, Ființa deplină se 
manifestă şi lucrează în afară aşa cum este în sine. Există, aşadar, o indiso- 
lubilitate de nezdruncinat între figura (die Gestalt) lui Cristos şi ceea ce este 
în sine. Chipul lui Cristos îl exprimă pe Dumnezeul cel nevăzut, îl revelează 
pornind de la sine, dar rămânând în sine, deoarece Cuvântul iese fără ieşire 
din sânul Tatălui. Manifestându-l, trimite la adâncul pe care-l exprimă, la 
abisul dumnezeirii. Chipul — figura — exprimă şi trimite la acea realitate pro- 
fundă de la care purcede şi în care subzistă, se înrădăcinează. 

Ceea ce în filozofie este exprimat de transcendentale, îndeosebi de frumos, 
prin intermediul figurii, este ființa însăşi. Despre ființă (ens), Balthasar are 
aceeaşi concepție ca sfântul Toma de Aquino. Fiinţa este plinătatea oricărei 
realități şi a oricărei valori. Încărcată de valoare, ființa se arată şi se înfăţişează 
în transcendentale, iar aici, din nou şi mai ales, pentru Balthasar, în chinte- 
sența sa, frumosul, care include în sine valorile integrităţii ființei, valorile 
binelui şi adevărului. Se realizează astfel axioma scolasticilor: transcendentalia 
convertuntur: transcendentalele sunt convertibile, se schimbă între ele, în 
măsura în care nu există între ele decât o distincție de rațiune, şi nu o dis- 
tincție reală. 

Din această gândire teologică a lui Balthasar reiese referința sa continuă 
la Revelaţie şi la tradiție, la frumos, la iubire, la glorie, la cruce, la kataloghie, 
documentând totul cu cea mai vastă cultură teologică şi filozofică. Dacă am 
voi să exprimăm totuşi scopul acestui efort uriaş făcut de Balthasar, cred că 
cel mai bine l-ar exprima această frază a sfântului Augustin: „Datoria noastră 
fundamentală în acestă viaţă este aceasta: să ne vindecăm ochii inimii, astfel 
încât să-l putem vedea pe Dumnezeu”. Aceasta a fost preocuparea lui Bal- 
thasar: vindecarea privirii interioare a inimii pentru a-l putea vedea pe Dum- 
nezeul cel viu manifestat în Isus Cristos, începutul şi scopul nostru şi al creaţiei 
întregi. 


2.3. Kataloghia sau preamărirea lui Dumnezeu prin smerire 


Alături de frumuseţea strălucitoare a lui Cristos, mai mult, ca trăsătură spe- 
cifică a cristologiei lui Balthasar, întâlnim şi ascultarea cu care Isus l-a prea- 
mărit pe Tatăl, smerindu-se. 

Cristologia de sus este, aşadar, însoţită şi de katologhie: kară, prepoziție, 
şi înseamnă „în jos”, „dedesubt”; N koraAoyia, aq (coborâre). Termenul teo- 
logic kataloghie, la Balthasar, înseamnă preamărire a lui Dumnezeu prin sme- 
rire. Dacă gloria (56ţa) este automanifestarea lui Dumnezeu care poartă cu 
ea mereu sigiliul iubirii, chipul teoantropic al lui Cristos ni se manifestă 
kenotic, despuindu-se de slava sa strălucitoare (kevow = a se despuia, a se goli; 
a se nimici: Fil 2,7). Întrupându-se, Cuvântul lui Dumnezeu s-a despuiat 
de măreția externă a slavei sale. Gloria lui Cristos, Cuvântul înomenit, este 

din voința sa gloria crucii, nu gloria atotputerniciei şi a triumfului. Totul 
provine de la iubirea lui Dumnezeu: în iubire străluceşte măreţia sa, dar 
aceeaşi iubire îl conduce pe Fiul lui Dumnezeu la sacrificiul crucii, la răstig- 
nire. În creştinism, gloria asumă forma crucii. 

În cadrul analogiei dintre Dumnezeu şi creaturi, Balthasar preferă să vor- 
bească de korajoyia în loc de &veioyia, întrucât inițiativa asemănării nu 
porneşte de jos (de la cunoaşterea noastră) pentru a se îndrepta în sus 
(după cum ne dă de înțeles analogia), ci porneşte de sus şi se îndreaptă în jos 
(ceea ce vrea să ne indice kæt«àoyi«). Totul provine de la darul Fiinţei din 
partea lui Dumnezeu, „dar” care trebuie înțeles nu atât ca o capacitate natu- 
rală, ci ca „dar liber”, personal. Prin termenul kataloghie, Balthasar indică 
smerirea care se verifică ori de câte ori Dumnezeu iese de la sine şi „coboară” 
spre creaturile sale. Avem, aşadar, la Balthasar, pe lângă cristologia de sus, 
şi cristologia de jos, în care predomină kenoza ascultării. 

Ţinta vieții lui Isus este împlinirea misiunii încredințate lui de Tatăl, împli- 
nirea voinței sale. Natura fiiască a Cuvântului şi ascultarea kenotică a lui 
Isus sunt într-o armonie perfectă. Cu alte cuvinte, însăşi ființa sa de Fiu 
al Tatălui veşnic îi determină totala sa supunere „în economie” față de voința 
Tatălui, deoarece el primeşte încontinuu de la Tatăl ceea ce este şi ceea ce face. 

În sânul viu al Tatălui, din veşnicie, Cuvântul este „cel deschis” spre sânul 
Tatălui- O òv eic tòv KATOV TOÔ natpóç (In 1,18) —, Ascultătorul şi Execu- 
torul voinței Tatălui. Această iubire față de voința Tatălui l-a determinat 
ca la împlinirea timpului „să se facă om” (In 1,14). „Cel deschis spre sânul 
Tatălui”, Cel ascultător şi primitor, Cel ce săvârşeşte voința Tatălui, din iubire 
față de el, „se face carne”: „ò A6yos o&pă Eyevero” (In 1,14). 

În acest moment teologic, cristologia lui Balthasar devine o îndelungată 
meditaţie asupra Crăciunului. Dacă Balthasar a iubit liturgia, atunci aceasta 
a fost, mai ales, liturgia de Crăciun. Ilația Liturghiei de Crăciun îl fascina: 
„Noi te lăudăm şi-ţi mulţumim, Doamne, deoarece, prin misterul Cuvântului 
întrupat, o nouă lumină a gloriei tale a strălucit înaintea ochilor minţii noastre, 
aşa încât, în timp ce-l cunoaştem pe Dumnezeu în mod vizibil, prin intermediul 
Cuvântului, suntem răpiți de iubirea realităților nevăzute”. Aceeaşi automani- 
festare a Gloriei divine prin „ pogorământ” o regăsim şi în Colecta din ziua 
de 19 decembrie, zi premergătoare Crăciunului: „Dumnezeule, care ai binevoit 
să manifeşti lumii strălucirea slavei tale prin naşterea sfintei Fecioare, fă, te 
rugăm, să celebrăm misterul unei întrupări aşa de mari, atât prin integritatea 


credinţei, cât şi prin ascultarea inimii”. 


19 MissALE ROMANUM, Ordo Missae, nr. 31, 395: „Quia per incarnati Verbi mysterium nova 
mentis nostrae oculis lux tuae claritatis infulsit: ut, dum visibiliter Deum cognoscimus, per 
hunc in invisibilium amorem rapiamur”. 

1 MISSALE ROMANUM, Collecta (die 19 Decembris), 144. 

Două realităţi îl cuceresc pe Balthasar în această liturgie: noua lumină 
a gloriei divine cu care Dumnezeu iluminează ochii spirituali ai credinței 
noastre şi chipul Cuvântului întrupat, Figura sacramentală a lui Isus, care 
ne comunică cunoaşterea şi iubirea realităților nevăzute. În această figură 
(die Gestalt) se întâlnesc darul lui Dumnezeu şi răspunsul omului. 

Kataloghia sau preamărirea lui Dumnezeu prin ascultare, începută la întru- 
parea Cuvântului, a fost continuată prin toată viața publică a lui Isus şi desă- 
vârşită prin misterul pătimirii şi al morţii pe Calvar. Ultimul act al acestei 
smeriri iubitoare a fost tăcerea kenotică a mormântului şi coborârea lui în 
împărăţia morții, în infern. Coborând în sheol, el îl preamăreşte pe Tatăl 
printr-un nou act de ascultare, prin kenoza ascultării cadaverice. În acest act 
al coborârii lui Cristos cu sufletul în infern, Balthasar vede extrema împăr- 
tăşire a lui Cristos cu urmările păcatului pe care le-a ispăşit prin moartea sa. 
EI, identificându-se cu condiția păcătosului, experiază radicala neputinţă şi 
părăsirea păcătosului, incapabil de a se răscumpăra pe sine însuşi”. 


Concluzie 


Cristologia de sus a lui Balthasar poate fi rezumată astfel: revelația lui 
Dumnezeu cel viu în Cristos, Fiul său, prin smerire, revelarea Frumosului 
universal şi a Iubirii prin împărtăşire. Cine se întâlneşte prin credință cu 
Frumosul însuşi, acela este inundat şi răpit de splendoarea slavei sale. 

Pentru teologul catolic elvețian Balthasar, kenoza lui Cristos, manifestată 
de ascultarea sa față de Tatăl până la moartea pe cruce şi coborârea în împă- 
răția morții, revelează în „economie” un aspect esenţial al vieții imanente 
a 'Treimii teologice, în timp ce înfăptuieşte deopotrivă mântuirea şi restaurarea 
omenirii decăzute din Treime şi a creației întregi. Cel „pururea deschis” spre 
sânul Tatălui, Chipul însuşi al Dumnezeului nevăzut, ascultând de voința 
Tatălui, s-a făcut kenotic non-figura (cf. Is 52,14). 

În cea mai adâncă kenoză, ca şi în sublima unire ipostatică a naturii umane 
şi a naturii divine cu unica Persoană a Cuvântului, integritatea naturilor 
n-a fost ştirbită de unirea lor cu dumnezeirea, nici după învierea lui Cristos. 
Omul Isus este Figura, chipul strălucitor al Dumnezeului nevăzut, deoarece 
nici măcar o clipă Gloria lui Dumnezeu nu s-a separat după unirea ipostatică 
de Miel, nici lumina treimică de cea a Cuvântului întrupat. În Isus din Nazaret, 
Fiul Mariei Fecioare, s-a făcut vizibil Dumnezeul cel viu unic în natură, treimic 
în persoane. În Isus, credinciosul îl vede pe Dumnezeul cel nevăzut. Figura 
Arhetipului — Cuvântul întrupat — este frumusețea treimică manifestată cristic. 


12 H,U. von BALTHASAR, „Mysterium paschale”, în Mysterium salutis. L'evento Cristo, VI, 
Queriniana, Brescia 1971°, 204-241 şi 289-324; IDEM, Teologia della storia, Morcelliana, Brescia 
1964, 24-26; cf. E. FERENŢ, Inițiere pascală. Considerații pentru timpul Postului Mare, Presa 
Bună, Iaşi 1996, 102-108. 

Specificul cristologiei lui Balthasar este, aşadar, strălucirea luminii Celui 
Preafrumos care, întrupându-se din sânul Fecioarei Maria, l-a preamărit pe 
Tatăl prin smerire şi kenoza tăcerii din Sâmbăta Mare a Celui Răstignit şi 
Ingropat. Prin coborârea lui în hadeşul însuşi, a purtat răscumpărarea şi 
la cei morți, cu moartea pe moarte călcând. Aşadar, adevărul conţinut şi 
manifestat de estetică, bunătatea descoperită de dramatică şi frumusețea 
percepută de logică sunt însuşite simultan, asemenea atributelor transcen- 
dentale ale ființei. 

Pentru Balthasar, Cristos este Figura istorică a Dumnezeului nevăzut, Uni- 
versalul — concret, pleroma Dumnezeirii care, recapitulând revelația, manifestă 
plenar şi definitiv iubirea lui Dumnezeu, mântuind astfel omul. În acest Om 
Preafrumos, orice ideal devine real. Întruparea Cuvântului ne arată ce valoare 
are omul în ochii lui Dumnezeu. La Dumnezeu, ne dovedeşte Cristos, chiar 
cea mai neînsemnată viață în ochii oamenilor are o valoare eternă şi infinită. 

Întruparea Cuvântului ne arată, în al doilea rând, cine este Dumnezeu 
pentru noi. Acesta nu este Absolutul impersonal al filozofilor, ci Emanuel, 
Dumnezeu cu noi. Cel întrupat, răstignit, îngropat şi înviat pentru noi ne 
face să sperăm că toți vor fi mântuiţi. Balthasar nu neagă că iubirea lui Dum- 
nezeu poate să fie încă refuzată şi respinsă de om; cu toate acestea, susține 
că putem spera ca nimeni să n-o fi făcut. El se întreabă: „Putem oare să nu 
sperăm că până şi cel mai insensibil păcătos, în ceasul morţii, condus înaintea 
lui Cristos răstignit, să nu se convertească de la egoismul său la iubire?”” 

Cert este că Dumnezeu nu predestinează pe nimeni la iad. Dumnezeu nu 
osândeşte pe nimeni, fiind el, în Cristos, pură mântuire. Cine aderă la el se 
găseşte în zona mântuirii şi a harului. Osândirea nu este decisă de el, dar există 
acolo unde omul, refuzându-se definitiv iubirii lui, se condamnă singur. Omul 
şi numai el îşi trasează hotarul care-l separă de mântuire“. E clar, însă, că cel 
care nădăjduieşte în mântuirea fraților şi a surorilor sale „nu speră în golirea 
sau pustiirea iadului”, nu afirmă apocatastaza origenistă. Balthasar doreşte 
să fie admisă speranţa că lucrarea mântuitoare a lui Dumnezeu asupra creaţiei 
sale şi asupra omenirii reuşeşte: „iubirea nădăjduieşte totul” (1Cor 13,7; 1Tim 
2,4; In 12,23)". 


13 H,U. vON BALTHASAR, „Mysterium paschale”, în Mysterium salutis, VI, 289; IDEM, Was dürfen 
wir hoften?, Einsiedeln 1986; trad. it. Sperare per tutti, Jaca Book, Milano 1989, 23ş.u.; 61-69; 
cf. J. RATZINGER — J. AUER, Escatologia: morte e vita eterna, Cittadella Editrice, Assisi 19965, 215. 

1 H.U. von BALTHASAR, Kleiner Diskurs über die Hölle, Schwabenverlag AG, Ostfildern 1987; 
trad. rom., Mic discurs despre iad, Anastasia, Bucureşti 1994, 11 şi 32. 

15 TOMA DE AQUINO, Summa theologiae, II-I, q. 17, a.3; cf. K. RAHNER, Corso fundamentale 
sulla fede, Edizioni Paoline, Alba 1997, 143; IDEM, „Inferno”, în Sacramentum mundi. Enciclo- 
pedia teologica, IV, Morcelliana, Brescia 1975, 555-556; H.U. voN BALTHASAR, Vagliate ogni cosa, 
trattenete ciò che è buono. Intervista di Angelo Scola, Lateran University, Press 2002, 72; E. 
FERENȚ, „Misterul lui Cristos în contextul cristologiilor actuale”, Dialog teologic 4 (1999) 75-79 
şi 250-252. 


